98/62/EY: Komission päätös, tehty 3 päivänä joulukuuta 1997, yhteisön taloudellisesta tuesta Newcastlen taudin hävittämiseksi Yhdistyneestä kuningaskunnasta (Ainoastaan englanninkielinen teksti on todistusvoimainen)



Virallinen lehti nro L 016 , 21/01/1998 s. 0041 - 0042



KOMISSION PÄÄTÖS, tehty 3 päivänä joulukuuta 1997, yhteisön taloudellisesta tuesta Newcastlen taudin hävittämiseksi Yhdistyneestä kuningaskunnasta (Ainoastaan englanninkielinen teksti on todistusvoimainen) (98/62/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on viimeksi muutettuna päätöksellä 94/370/ETY (2), ja erityisesti sen 3 artiklan 3 kohdan, sekä katsoo, että Yhdistyneessä kuningaskunnassa on todettu Newcastlen tautia vuonna 1996 ja 1997, tämän taudin ilmaantuminen aiheuttaa yhteisön siipikarjalle vakavan uhan, ja auttaakseen taudin hävittämistä mahdollisimman pian yhteisöllä on mahdollisuus korvata taloudelliset menetykset, heti kun Newcastlen taudin esiintyminen vahvistettiin virallisesti, kansalliset viranomaiset antoivat tiedon toteuttamistaan asianmukaisista toimenpiteistä, joihin kuuluvat myös päätöksen 90/424/ETY 3 artiklan 2 kohdassa luetellut toimenpiteet; Yhdistynyt kuningaskunta on ilmoittanut näistä toimenpiteistä, yhteisön taloudellisen tuen edellytykset ovat täyttyneet, ja tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Yhdistynyt kuningaskunta voi saada yhteisön taloudellista tukea vuonna 1996 ja 1997 ilmaantuneiden Newcastlen taudin pesäkkeiden vuoksi. Yhteisön taloudellinen tuki määräytyy seuraavasti: - 50 prosenttia Yhdistyneen kuningaskunnan omistajalle maksamista asianmukaisesta teurastuksesta, siipikarjan ja siipikarjatuotteiden hävittämisestä aiheutuneista kuluista, - 50 prosenttia Yhdistyneelle kuningaskunnalle tilojen ja laitteiden puhdistamisesta ja desinfioinnista aiheutuneista kuluista, - 50 prosenttia Yhdistyneen kuningaskunnan omistajalle maksamasta korvauksesta saastuneen rehun ja saastuneiden laitteiden hävittämiseen. 2 artikla 1. Yhteisön taloudellinen tuki myönnetään sen jälkeen, kun asiaa koskevat asiakirjat on esitetty ja sillä edellytyksellä, että yhteisön eläinlääkintäalan lainsäädäntöä on noudatettu. 2. Edellä olevassa 1 kohdassa tarkoitettuja asiakirjoja ovat: a) Epidemiologinen kertomus kaikilta tiloilta, joilla siipikarjaa on teurastettu. Kertomuksessa on oltavat tiedot seuraavista tekijöistä: i) Saastunut tila - sijainti ja osoite, - taudin epäilyn ja varmistamisen päivämäärät, - teurastetun ja hävitetyn siipikarjan määrä ja tapahtumien päivämäärä, - lopetus- ja hävittämismenetelmä, - tautiepäilyn yhteydessä kerättyjen ja tutkittujen näytteiden tyyppi ja lukumäärä; tutkimusten tulokset, - saastuneen siipikarjatilan tyhjennyksen yhteydessä kerättyjen ja tutkittujen näytteiden tyyppi ja lukumäärä; tutkimusten tulokset, - tartuntalähde täydennetyn epidemiologisen tutkimuksen perusteella. ii) Kosketuksissa olleet tilat - siten kuin i alakohdan 1, 3, 4 ja 6 luetelmakohdassa, - saastunut tila (pesäke), johon kosketus on varmistettu tai sitä epäillään; kosketuksen luonne. b) Taloudellinen kertomus, jossa on luettelo edunsaajista, heidän osoitteensa, teurastettujen eläinten lukumäärä, teurastuspäivä ja maksettu summa. 3 artikla Yhdistyneen kuningaskunnan on toimitettava 2 artiklassa tarkoitetut tositteet viimeistään kuusi kuukautta tämän päätöksen tiedoksiantamisen jälkeen. 4 artikla Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle. Tehty Brysselissä 3 päivänä joulukuuta 1997. Komission puolesta Franz FISCHLER Komission jäsen (1) EYVL L 224, 18.8.1990, s. 19. (2) EYVL L 168, 2.7.1994, s. 31.